**Kampanjamateriaali 6.–17.6.2022**

Teema: Sosiaaliturva perhehoidon päättyessä

**Pääviesti: Toimeksiantosuhteiselle perhehoitajalle kertyy eläkettä hoitopalkkiosta.**

Viesteistä on tehty kuvat, joita voi jakaa sosiaalisessa mediassa. Kuvan ohessa on hyvä käyttää alla olevia lisäviestejä ja/tai hyviä käytäntöjä. Kuvat ovat myös erikseen sähköpostiviestin liitteenä. Kampanjan #-tunnisteet ovat #TietoaPerhehoidosta ja #SuunnitelmallinenPerhehoito

**Lisäviestit.** Olemme avanneet teemaa lisäviesteiksi, joiden avulla sinä voit myös avata perhehoitajan sosiaaliturvaa ennen perhehoidon päättyessä. Lisäviestit sopivat pituutensa puolesta myös Twitteriin.

Eläkettä kertyy kaikensuuruisista perhehoidon hoitopalkkioista. #TietoaPerhehoidosta #SuunnitelmallinenPerhehoito

Vanhuuseläkkeellä voi toimia perhehoitajana. Toimeksiantosuhdetta ei tarvitse päättää ensikertaista vanhuuseläkettä hakiessa, jos se on eläkkeen alkaessa ainoa jatkuva julkisten alojen eläkelain mukainen palvelussuhde. #TietoaPerhehoidosta #SuunnitelmallinenPerhehoito

Eläkkeen karttumisen pääteikä on noin viisi vuotta korkeampi kuin oma vanhuuseläkkeen alaraja. #TietoaPerhehoidosta #SuunnitelmallinenPerhehoito

Jos perhehoitaja jatkaa tehtävässä alimman vanhuuseläkeiän saavuttamisen jälkeen eikä ota eläkettä maksuun, eläkettä korotetaan 0,4 prosenttia jokaista lykkäyskuukautta kohti. #TietoaPerhehoidosta #SuunnitelmallinenPerhehoito

Osittaista varhennettua vanhuuseläkettä (25 % / 50 %) voi ottaa maksuun aikaisintaan 61-vuotiaasta alkaen. #TietoaPerhehoidosta #SuunnitelmallinenPerhehoito

Osittaisen varhennetun vanhuuseläkkeen aikana tehdystä työstä karttuu uutta eläkettä normaalisti eikä työn tekemisen ja tulon määrälle ole rajoituksia. #TietoaPerhehoidosta #SuunnitelmallinenPerhehoito

**Hyvät käytännöt.** Jakaessasi omia, hyviä käytäntöjä kirjoita omakohtaisesti ja voit käyttää myös tunnisteita #TietoaPerhehoidosta #SuunnitelmallinenPerhehoito #HyväKäytäntö.

#HyväKäytäntö: Perhehoidon suunnitelmallinen järjestäminen mahdollistaa sijaishoitajana tai osavuorokautisena perhehoitajana toimimisen perhehoidon päättyessä. Se luo taloudellista turvaa perhehoitajalle. #TietoaPerhehoidosta #SuunnitelmallinenPerhehoito

#HyväKäytäntö: Perhehoitaja ilmoittaa eläkkeelle jäämisen ajankohdan vastuutyöntekijälleen hyvissä ajoin, viimeistään kaksi kuukautta etukäteen. #TietoaPerhehoidosta #SuunnitelmallinenPerhehoito

#HyväKäytäntö: Toimeksiantosopimukset tulee irtisanoa viimeistään kaksi kuukautta ennen eläkkeelle jäämistä, ellei irtisanomisajasta ole sovittu muuta toimeksiantosopimuksessa. #TietoaPerhehoidosta #SuunnitelmallinenPerhehoito

#HyväKäytäntö: Lasten itsenäistyessä perhehoidon määrä vähenee. Tätä silmällä pitäen perhehoitajan taloudellista turvallisuutta voi lisätä sopimalla suunnitelmallisesti esimerkiksi sijaishoitajana toimimisesta. #TietoaPerhehoidosta #SuunnitelmallinenPerhehoito

#HyväKäytäntö: Perhehoitaja ja perhehoitajan vastuutyöntekijä keskustelevat perhehoitajan uratoiveista ja erilaisista perhehoitajana toimimisen mahdollisuuksista myös tehtävän päättymisen lähestyessä. #SuunnitelmallinenPerhehoito

#HyväKäytäntö: Perhehoitaja hankkii tietoa ja tekee varautumissuunnitelman perhehoidon äkillisen päättymisen tai vähenemisen varalle. #TietoaPerhehoidosta #SuunnitelmallinenPerhehoito

**Tietoa avuksesi oikean tiedon levittämisessä**

Viranomaisella on ohjaus- ja neuvontavelvollisuus. Vaikka perhehoitajan vastuutyöntekijän, lapsen asioista vastaavan sosiaalityöntekijän tai aikuisen palveluista vastaavan työntekijän ei tarvitse olla sosiaalietuuksien asiantuntija, hänen on tärkeä tunnistaa perhehoitajan sosiaaliturvan heikkoudet voidakseen ottaa ne huomioon ja neuvoa perhehoitajaa. Perhehoitajan itse on myös tärkeää huolehtia, että tiedot sosiaaliturvasta eri perhehoidon prosessin vaiheissa ovat ajantasaiset.

Perhehoitajuus ei ole työsuhde, eikä se kerrytä työssäoloehtoa, joka on ansiosidonnaisen työttömyysturvan edellytys. Perhehoitajuus on hyväksyttävä syy olla pois työmarkkinoilta, ja perhehoidon päättyessä kannattaa selvittää mahdollisuus saada ansiosidonnaista päivärahaa aiemman työsuhteen työssäoloehdon kertymisen perusteella. Ansiopäivärahan saaminen edellyttää sitä, että perhehoitaja on työttömyyskassan jäsen joko aiemman tai perhehoidon rinnalla olevan nykyisen palkkatyön tai yritystoiminnan kautta. Ellei perhehoitajalla ole oikeutta ansiopäivärahaan, työttömyysetuutta haetaan Kelasta.

Perhehoidon aikana käytävät ennakoivat keskustelut perhehoitajan ja perhehoidon järjestäjän kesken mahdollistavat perhehoidon suunnitelmallista järjestämistä tilanteissa, joissa perhehoito päättyy, perhehoitoa on vähän tai perhehoitosijoitusten välillä on taukoja.

Tällaisissa tilanteissa perhehoitaja voisi toimia esimerkiksi sijaishoitajana tai lyhytaikaisena tai osavuorokautisena perhehoitajana. Tämä tuo resurssia perhehoidon järjestäjälle, mutta antaa myös perhehoitajalle mahdollisuuden varautua taloudellisiin muutoksiin ja tuo taloudellista turvaa.

Vanhuuseläke

Vuonna 2017 voimaan tullut eläkeuudistus vaikuttaa muun muassa eläkeikään ja eläkkeen karttumiseen. Vanhuuseläkeiän alaraja nousee asteittain (kolme kuukautta / syntymävuosi) 63 vuodesta 65 vuoteen. Muutos koskee vuonna 1955 syntyneitä ja sitä nuorempia. Vuonna 1962 syntyneet ovat ensimmäinen ikäluokka, jonka vanhuuseläkeiän alaraja on 65 vuotta (vuonna 2027). Vuonna 1965 ja sen jälkeen syntyneiden eläkeikäraja kytketään elinajan kehitykseen, kuitenkin siten, että alinta vanhuuseläkeikää muutettaisiin enintään kahdella kuukaudella vuodessa.

Vanhuuseläkkeellä voi edelleen toimia perhehoitajana. Tammikuusta 2020 alkaen toimeksiantosuhdetta ei ole tarvinnut enää päättää ensikertaista vanhuuseläkettä hakiessaan, jos toimeksiantosopimus on ainoa eläkkeen alkaessa jatkuva julkisten alojen eläkelain mukainen palvelussuhde.

Jos perhehoitaja hakee vanhuuseläkkeen maksuun vanhuuseläkeikänsä alarajan täytyttyä ja jatkaa perhehoitajana, hoitopalkkiot kerryttävät eläkettä eläkkeen karttumisen pääteikään asti. Tämän vanhuuseläkkeen rinnalla karttuneen eläkkeen saa hakemuksesta maksuun eläkkeen kertymisen pääteiän täytyttyä.

Jos henkilö jatkaa työntekoa alimman vanhuuseläkeiän saavuttamisen jälkeen eikä ota eläkettä maksuun, eläkettä korotetaan 0,4 prosenttia jokaista lykkäyskuukautta kohti (lykkäyskorotus).

Perhehoitajan eläkkeestä yksityiskohtaisemmin kiinnostuneet voit ohjata [Kevan verkkosivuille](http://www.keva.fi/) ja [Perhehoitoliiton verkkosivuille](https://www.perhehoitoliitto.fi/minustako_perhehoitaja/perhehoitajan_tehtava/perhehoitajan_elaketurva).

**Osittainen varhennettu vanhuuseläke**

Vanhuuseläkettä voi ottaa 61-vuotiaasta alkaen osittain maksuun joko puolet tai neljäsosan. Vuonna 1964 syntyneillä ikäraja on 62 vuotta. Vuonna 1965 ja sen jälkeen syntyneiden eläkeikää ei ole vielä vahvistettu. Osittainen varhennettu vanhuuseläke pienentää lopullista eläkettä pysyvästi. Eläkkeen suuruuteen tulee 0,4 prosentin suuruinen varhennusvähennys jokaista sellaista kuukautta kohti, jona eläkettä maksetaan ennen alimman vanhuuseläkeiän täyttymistä.

Osittaisella varhennetulla vanhuuseläkkeellä voi tehdä tai olla tekemättä työtä. Eläkkeen rinnalla tehdystä työstä karttuu uutta eläkettä normaalisti, eikä työn tekemisen ja tulon määrälle ole rajoituksia.

*Jos sinulle tulee kampanjan teemaan liittyen kysymyksiä kuntoutustuesta tai työkyvyttömyyseläkkeestä, voit ohjata kysyjiä Kelan, Kevan ja Perhehoitoliiton verkkosivuille. Muistathan, että voit aina ohjata kysyjää ottamaan yhteyttä Perhehoitoliiton asiantuntijoihin.*